Westbury-skietery: Verdagte vrygelaatLuke Tibbetts. Foto: Twitter Die man wat aangekla is van die rig van ŉ vuurwapen wat tot die skietery gelei het waartydens Luke Tibbetts (3) doodgeskiet is, is vrygelaat. Ao. Gordon Billing, Gautengse polisiewoordvoerder, het gesê Keenan Mokwena (28) het verlede Vrydag in die Newlands-landdroshof in Johannesburg skuld erken, waarna hy tot 12 maande tronkstraf of ŉ boete van R3 000 gevonnis is. “Hy het aangedui dat hy die boete gaan betaal en is daarna vrygelaat,” het Billing gesê. Sers. Diedelof Fourie, ondersoekbeampte, het in Augustus in die hof getuig Mokwena en Lindray Khakhu (24), wat glo die skoot gevuur het wat Tibbetts doodgeskiet het, het op die dag van die skietery in Westbury eers ŉ woordewisseling gehad. “Mokwena is daar weg en het later teruggekeer met ŉ vuurwapen wat hy op Khakhu gerig het,” het Fourie getuig. Khakhu het glo reageer en op Mokwena, wat in sy voertuig was, begin skiet. ŉ Dwaalkoeël het Tibbetts, wat in sy ma se motor gery het, in sy kop getref. Die driejarige seuntjie is op 8 Augustus in die hospitaal oorlede. Mokwena is tydens die skietery in sy arm getref. Hy het ŉ saak van poging tot moord teen Khakhu geopen terwyl Khakhu se vriende ŉ saak van poging tot moord teen Mokwena aanhangig gemaak het. Khakhu se verhoor sal na verwagting op 2 Maart volgende jaar afskop.